b"\n_START_ARTICLE_\n\xc3\x89lise Turcotte\n_START_PARAGRAPH_\n\xc3\x89lise Turcotte (s. 26. kes\xc3\xa4kuuta 1957 Sorel, Quebec) on kanadalainen runoilija ja romaanikirjailija. H\xc3\xa4n sai Quebecin yliopistossa, Montrealissa kirjallisuudessa vuonna 1980 kandidaatin ja vuonna 1984 maisterin arvon. H\xc3\xa4n sai viel\xc3\xa4 tohtorinarvon luovassa kirjoittamisessa Sherbrooken yliopistossa vuonna 1991. H\xc3\xa4n on opettanut kirjallisuutta C\xc3\xa9gep du Vieux-Montr\xc3\xa9alissa ja kirjoittanut lukuisiin kirjallisuusaiheisiin lehtiin. _NEWLINE_Turcotte sai uransa alussa osakseen tunnustusta runojensa ansiosta. H\xc3\xa4n voitti \xc3\x89mile Nelligan -palkinnon nuorille pohjoisamerikkalaisille ranskankielisille runoilijoille kahdesti: vuonna 1987 teoksesta La voix de Carla ja vuonna 1989 teoksesta La terre est ici. Vuonna 1991 Turcotte julkaisi ensimm\xc3\xa4isen romaaninsa (Le Bruit des choses vivantes), josta h\xc3\xa4n sai Louis H\xc3\xa9mon -palkinnon Acad\xc3\xa9mie du Languedocilta vuonna 1992. Vuonna 1997 Turcotte julkaisi seuraavan romaaninsa L'\xc3\xaele de la merci sek\xc3\xa4 runokokoelman Deux ou trois feux."